**FELADATELLÁTÁSI SZERZŐDÉS**

**zöldfelületek fenntartásával kapcsolatos feladatok ellátására**

***egységes szerkezetben az 1. számú, 2. számú, 3. számú, 4. számú, 5. számú módosítással***

***(a 5. számú módosítás dőlt betűvel jelezve)***

amely létrejött egyrészről **Budapest Főváros VII. kerület Erzsébetváros Önkormányzata** (1073 Budapest, Erzsébet krt. 6. képviseli: Niedermüller Péter polgármester, törzskönyvi azonosító száma: 735704; adószáma: 15735708-2-42, statisztikai számjele: 15735708-8411-321-01) mint Megrendelő (a továbbiakban **Önkormányzat**),

másrészről

az **Erzsébetváros Fejlesztési és Beruházási Korlátolt Felelősségű Társaság** (székhely: 1076 Budapest, Garay utca 5. 1. em. 119., számlavezető pénzintézete: K&H Bank Zrt., számlaszám: 10400140-00033509-00000006, nyilvántartja: Fővárosi Törvényszék Cégbírósága, cégjegyzék száma: 01-09-164125, képviseletében: Galambos András György ügyvezető), mintVállalkozó (a továbbiakban: **Erzsébetváros Kft.)** - együttes említésük esetén: Felek - között

a mai napon, alulírott helyen és időben az alábbiak szerint:

**Preambulum:**

Felek rögzítik, hogy egymással 2020. május 07. napján Budapest Főváros VII. kerület Erzsébetváros Önkormányzata Polgármesterének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében foglalt jogköre alapján a Képviselő-testület feladat- és hatáskörében meghozott 210/2020. (IV.16.) határozata alapján szerződést kötöttek, melyet Felek Budapest Főváros VII. kerület Erzsébetváros Önkormányzata Polgármesterének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésében foglalt jogköre alapján a Képviselő-testület feladat- és hatáskörében meghozott 350/2021. (IV.14.) határozata, valamint a Képviselő-testület 635/2021. (VII.02.), 102/2022. (IV.13.) és *a 200/2022. (VII.13.)* határozatai alapján egységes szerkezetben módosítottak.

Felek rögzítik, hogy az alulírott napon Budapest Főváros VII. kerület Erzsébetváros Önkormányzata Képviselő-testületének */2023. (IV.19.) számú határozata alapján kötik meg az 5. számú* módosítással egységes szerkezetbe foglalt, a módosításokat dőlt betűvel jelző szerződést (a továbbiakban: szerződés).

1. **A szerződés tárgya**

**1.1.** Az Önkormányzat megrendeli, az Erzsébetváros Kft. elvállalja a Budapest Főváros VII. kerület közigazgatási területén található, önkormányzati tulajdonú zöldterületek fenntartási munkálatait jelen szerződés mellékletét képező Műszaki leírásban - amely magában foglalja az Éves Fenntartási Tervet is - részletesen meghatározott műszaki tartalom, valamint a jelen okiratban foglalt feltételek szerint.

A szerződés tárgyát képezi a zöldterület-fenntartási munkákhoz kapcsolódó egyéb szakipari munkák elvégzése, valamint a parkberendezések folyamatos ellenőrzési és karbantartási feladatok ellátása is.

**1.2.** Az Erzsébetváros Kft. kötelezettséget vállal arra, hogy a Műszaki leírásban foglalt munkafolyamatokat az ott írt gyakorisággal a szerződés időtartama alatt rendszeresen, első osztályú minőségben és első osztályú anyagok felhasználásával végzi el.

1. **A szerződés időtartama**

*Szerződő Felek megállapodnak abban, hogy jelen szerződés 2020. május 1. napjától határozatlan időtartamra jön létre.*

*A Felek rögzítik továbbá, hogy a jelen egységes szerkezetű módosított szerződés dőlt betűvel jelzett rendelkezései 2023. május 1. napjával lépnek hatályba.*

1. **Feladat-ellátási díj**

***3.1.*** *A szerződés 1.) pontja szerinti zöldterületi fenntartási munkák éves díja 2023. évtől kezdődően* **284.930.709*,-******Ft + ÁFA****, azaz* ***Kettőszáznyolcvannégymillió-kilencszázharmincezer-hétszázkilenc forint plusz általános forgalmi adó,*** *mindösszesen bruttó 361.862.000,- Ft, azaz Háromszázhatvanegymillió-nyolcszázhatvankettőezer forint keretösszeg. A 2023. évi keretösszeg tartalmazza a 2022. évről áthúzódó tételeket mindösszesen bruttó* ***15.968.726,- Ft*** *összegben, így a 2023. évi feladatokra ténylegesen fordítható keretösszeg bruttó 345.893.274,- Ft.*

***3.2.*** *A 3.1. pontban rögzített bruttó 345.893.274,- Ft keretösszeg magában foglalja az Éves Fenntartási Tervben meghatározott mennyiségű valamennyi munkafolyamat elvégzésének teljes körű költségkereteit, amelyek az 1.) pontban részletesen körülírt fenntartási munkák szakszerű megvalósításához szükségesek, továbbá magában foglalja az Önkormányzat által rendelkezésre tartott tartalékkeret összegét is, amely a szerződés 1.) pontja szerinti fenntartási munkák teljesítése során az időjárási körülmények miatti, a rongálásból eredő, vagy egyéb, előre nem látható fenntartási feladatok megvalósítására, továbbá az éves Fenntartási Tervben meghatározott munka-mennyiségek esetleges megnövelésére nyújt fedezetet (a továbbiakban: tartalékkeret).*

**3.3**. Felek megállapodnak abban, hogy amennyiben az Erzsébetváros Kft. a Műszaki leírásban (Éves Fenntartási Tervben) foglalt és egyes feladatok elvégzésére konkrétan meghatározott keretösszegeket nem meríti ki teljesen - akár azért, mert rajta kívülálló okokból nem tudja elvégezni az adott munkákat, akár azért, mert a feladat elvégzése nem válik szükségessé, vagy alacsonyabb összegen került elvégzésre - úgy az a további szükséges zöldfelület-fenntartási feladatokra fordítható a 3.4. pontban meghatározottak szerint.

**3.4.** A Műszaki leírásban (Éves Fenntartási Terv) meghatározott keretösszegek átjárhatók, az egyes feladatoknál fennmaradó keretösszegek más, a Műszaki leírásban részletezett feladatokra átcsoportosíthatóak.

**3.5.** A Műszaki leírás (Éves Fenntartási Terv) rendelkezik arról, hogy mely zöldfelület fenntartásra irányuló feladatkör megrendelés köteles. A megrendeléshez kötött feladatokat a Városüzemeltetési Iroda mindenkori vezetőjének előzetes írásbeli jóváhagyását követően, a Műszaki leírásban (Éves Fenntartási Tervben) meghatározottak szerint célhoz kötötten lehet megrendelni és azokat elvégezni.

**3.6.** Az Erzsébetváros Kft.a megrendeléshez kötött feladatok esetében a Beszerzési Szabályzatában meghatározott értékhatárt meghaladó beszerzések esetében köteles három árajánlat beszerzéséről gondoskodni.

1. **Feladat-ellátási díj** **elszámolása**

**4.1.** Felek egyezően rögzítik, hogy a feladat ellátási díj a jelen szerződésben foglalt feladatok ellátásával felmerülő költségek alapján kerül elszámolásra. Az Erzsébetváros Kft. a zöldterület fenntartási feladatokhoz közvetlenül kapcsolódó összes felmerült kiadásával tételes (önköltség alapú) elszámolás alkalmazásával számol el. Alvállalkozó bevonása esetén a költségek megtérítése számla alapján történik.

**4.1.1.** A személyi jellegű kifizetések között elszámolható a feladatellátásban közvetlenül részt vevő munkavállalók és állandó megbízottak, alkalmi foglalkoztatottak díja a Műszaki leírás 2.1. pontjában foglaltaknak megfelelően (járulékokkal, egyéb juttatásokkal együtt). Az elszámolható összeg az egyes munkavállalókra jutó összes járulékos költséget is tartalmazza, többek között bér, járulékok, pótlékok, munkába járási költségek, nem rendszeres havi kifizetések (túlmunka, táppénz, minőségi bérpótlék) és költségeik, (munkaruházat, munkavédelmi, üzemorvosi, végkielégítési, munkahelyi balesettel kapcsolatos költségek, munkaviszonnyal kapcsolatos támogatási költségek, védőital költsége, stb.).

**4.1.2.** A tevékenységhez kapcsolódó közvetlen és közvetett költségek és ráfordítások elszámolása a tevékenységhez, igénybevett létesítmény fenntartásához, működéséhez szükséges anyagok, eszközök beszerzésének költségeit, továbbá igénybe vett szolgáltatások költségeit tartalmazza (üzemanyag költség, biztosítási díjak, könyvelési díjak, könyvvizsgáló díja, közüzemi számlák, hulladékgyűjtő zsákok beszerzésének költségei, síkosság mentesítő anyagok, és egyéb, a napi és rendszeres működéshez szükséges anyagok, eszközök beszerzése, gépek karbantartási, szerviz- és javítási költsége, tisztítószerek beszerzése, stb.).

**4.1.3.** Lajtos kocsival való öntözés költségelemei tartalmazzák a vízvételi költséget, bérköltséget, szállító jármű költségeit (bérleti díj, üzemeltetési költségek – üzemanyag költség, biztosítási díj, szervizköltség), továbbá a szükséges eszközök beszerzését is.

1. **Fizetési feltételek**

**5.1.** Az Önkormányzat a zöldterület-fenntartási munkák ellenértékét a Műszaki leírás alapul vételével havonta, az igazolt teljesítést követően benyújtott számla ellenében utalja át az Erzsébetváros Kft. K&H Zrt-nél vezetett 10400140-00033509-00000006 számú pénzforgalmi számú számlájára.

**5.2.** *Az Erzsébetváros Kft. a feladatellátás során évente egy alkalommal jogosult előlegszámla benyújtására. Az adott évi előleg összege megegyezik a Társaság által az előző év november hónapra elszámolt költségeinek összegével.*

**5.3.** *Az Erzsébetváros Kft. a zöldfelület fenntartási feladatok finanszírozása érdekében 2023. évben egyszeri, nettó 28.030.222,- Ft + ÁFA összegű előleg igénylésére jogosult, mely összeg 2023.01.23. napján Erzsébetváros Kft. részére kifizetésre került*

**5.4.** Az Erzsébetváros Kft. az előleg összegével tárgyév december 31. napjáig köteles elszámolni.

**5.5**. Erzsébetváros Kft. a teljesítésigazolás alapjául szolgáló költségelszámolást a tárgyhót követő hónap 15. napjáig küldi meg az Önkormányzat részére. Az Önkormányzat az Erzsébetváros Kft. által megküldött költségelszámolást köteles a kézhezvételt követő 10 munkanapon belül elbírálni. Az Erzsébetváros Kft. számláját az Önkormányzat által kiadott teljesítésigazolás birtokában jogosult kiállítani. Az Erzsébetváros Kft. a havi költségelszámoláshoz köteles az azt alátámasztó dokumentációt csatolni, az 5.6. pontban rögzítettek szerint. A teljesítés igazolására az Önkormányzat részéről a Városüzemeltetési Iroda irodavezetője jogosult. Amennyiben az Önkormányzat határidőn belül a költségelszámolással kapcsolatban kifogást támaszt, úgy az Erzsébetváros Kft. a költségelszámolás újbóli benyújtására köteles, melynek elbírálására a fenti rendelkezéseket kell megfelelően alkalmazni.

**5.6** A számlák szakmai és pénzügyi felülvizsgálatához általánosan a következő alátámasztás szükséges:

1. a személyi jellegű kifizetések esetén (saját teljesítmény továbbszámlázása): az Erzsébetváros Kft. aláírásra jogosult vezetője táblázat formájában írásban nyilatkozik a tárgyhavi létszámról és az ahhoz kapcsolódó bér és bérjellegű kifizetésekről, költségtérítésekről és a hozzá kapcsolódó egyéb juttatásokról. A benyújtott táblázat pozíciónként tételes megbontásban tartalmazza az egyes költségtételeket. A táblázat mellékleteként benyújtásra kerülnek az anonimizált bérjegyzékek is, továbbá a bér- és járulék utalások igazolásai;
2. a munkaviszonyhoz kapcsolódó számlás költségek esetén: számlaösszesítő és az egyes számlák tételes másolata mellékleteivel együtt, valamint azok pénzügyi teljesítésének dokumentumai;
3. egyéb szolgáltatás, beszerzés esetében: az aláírásra jogosult vezető nyilatkozata a lefolytatott beszerzési eljárásról, csatolja a szerződést (Erzsébetváros Kft. köteles minden bruttó 200.000,- Ft összeget elérő eseti beszerzésnél szerződést kötni), az egyedi megrendelést, a számlát és mellékleteit, a munkalapot, a szállítólevelet vagy átadás-átvételi jegyzőkönyvet, a teljesítés igazolását, a pénzügyi teljesítés dokumentumát minden számlához, a vonatkozó szabályzatot az első számlához, ill. változás esetén.
4. Jelen feladat ellátási szerződés keretében benyújtásra kerülő valamennyi számla és bizonylat eredeti példányát záradékkal kell ellátni. A záradékolás célja annak egyértelmű rögzítése, hogy a benyújtásra kerülő számla, bizonylat mely szerződéshez tartozik. Amennyiben egy számla több szerződéshez tartozik, úgy a számla eredeti példányát annyi záradékkal kell ellátni, ahány szerződés keretében kerül elszámolásra. Több záradék esetén az egyes részösszegek összege nem haladhatja meg a számla végösszegét.

**5.7.** Az Önkormányzatnak jogában áll a benyújtott, teljesítésigazolt számlát felülvizsgálni. Ha a benyújtott számlával összefüggésben kifogás merül fel, úgy az Önkormányzat köteles a kifogásolt számlát a fizetési határidőt megelőzően visszajuttatni az Erzsébetváros Kft. részére. Ebben az esetben az átutalási határidőt a korrigált számla Önkormányzat általi kézhezvételétől kell számítani.

**5.8** A Felek megállapodnak, hogy az Önkormányzat – a fentieknek megfelelő teljesítésigazolással rendelkező (igazolt), elfogadott és a számviteli jogszabályokban foglaltaknak megfelelően kiállított - számlákataz Önkormányzat részére történő benyújtástól számított 15 napon belül fizeti meg az Erzsébetváros Kft. részére átutalással.

**5.9.** A díjfizetés a mindenkori hivatalos magyar fizetőeszközben esedékes.

**5.10.** Az ÁFA mértékére a mindenkor hatályos jogszabályok rendelkezései az irányadóak.

1. **Késedelmes teljesítés**

**6.1.** Az Erzsébetváros Kft. késedelmesen teljesít, ha

a) a szerződésben, vagy az Éves Fenntartási Tervben megállapított, vagy a szolgáltatás rendeltetéséből kétségtelenül megállapítható teljesítési határidő eredménytelenül eltelt,

b) bármely zöldterület-fenntartással kapcsolatos kötelezettségét Önkormányzat írásbeli felszólítására 24 órán belül nem kezdi meg és azt az előírt határidő alatt nem teljesíti.

**6.2.** Az Erzsébetváros Kft. 15 napot meghaladó késedelme esetén az Önkormányzat jogosult a szerződést – az Erzsébetváros Kft. szerződésszegése miatt – azonnali hatállyal felmondani.

1. **Hibás teljesítés**

**7.1.** Az Erzsébetváros Kft. az 1.) pont szerinti zöldterület-fenntartási munkákat szerződésszerűen, a szakmai szabályoknak megfelelően, I. osztályú minőségben és a Műszaki leírásban (Éves Fenntartási Tervben) foglaltak maradéktalan betartásával folyamatosan köteles teljesíteni.

**7.2.** Az Erzsébetváros Kft. hibásan teljesít különösen akkor, ha a Műszaki leírásban (Éves Fenntartási Tervben) felsorolt munkafolyamatokat

a) nem, vagy csak részben,

b) nem a növényültetés- és ápolás által megkívánt optimális időszakban,

c) nem az előírt gyakorisággal, mennyiségben és minőségben végzi el;

d) nem biztosítja munkanapokon a megfelelő létszámú és megfelelő szakmai képesítéssel rendelkező munkavállalók jelenlétét a fenntartással érintett helyszíneken.

**7.3.** Az Önkormányzat az Erzsébetváros Kft. hibás vagy hiányos teljesítése esetén a hiba felfedezése után a lehető legrövidebb időn belül, írásban a köteles kifogásait az Erzsébetváros Kft.‑vel közölni és egyidejűleg – megfelelő határidő kitűzésével – írásban felszólítani a kijavításra, vagy a kicserélésre.

**7.3.1.** Az Erzsébetváros Kft. az írásbeli felszólítást követő 24 órán belül köteles helyszíni szemlét tartani, eljárásáról feljegyzést készíteni. Az Erzsébetváros Kft. írásban köteles nyilatkozni arról, hogy a hibás teljesítés miatti felelősségét elismeri-e vagy sem, valamint, hogy a kitűzött határidő alatt az Önkormányzat által tett kifogásolt hibákat, hiányosságokat milyen módon hárítja el.

**7.3.2.** Az Önkormányzat a kijavításig az ellenszolgáltatás arányos részét – a Műszaki leírásban szereplő egységárak alapulvételével – visszatarthatja. Az Önkormányzat jogosult a visszatartott részt a kijavíttatásra fordítani, amennyiben az Erzsébetváros Kft. a hibát szerződésszerű felhívás ellenére sem hárítja el határidőben.

1. **Felmondás**

Az Önkormányzat az Erzsébetváros Kft. szerződésszegése miatt azonnali hatályú felmondással élhet, ha

a) az Erzsébetváros Kft. késedelme az írásbeli felszólítástól számított 15 napot meghaladja (6.2. pont),

b) az Erzsébetváros Kft. az Önkormányzat írásbeli felszólítását követően hibás teljesítését nem javítja, vagy a szükséges cserét nem hajtja végre a meghatározott határidő alatt (7.3.2. pont),

c) az Erzsébetváros Kft. nem biztosítja munkanapokon napi 8 órában a megfelelő létszámú és megfelelő szakmai képesítéssel rendelkező munkavállalók jelenlétét a fenntartással érintett helyszíneken és ezen kötelezettségének az Önkormányzat írásbeli felszólítását követően 15 napon belül sem tesz eleget (7.2. d) pont,

d) az Erzsébetváros Kft. a felelősségbiztosítását nem tartja fenn folyamatosan, vagy azt a biztosító – bármely okból – megszünteti,

e) az Erzsébetváros Kft. ellen csőd-, felszámolási-, vagy végelszámolási eljárás indul.

1. **Jótállás**

Az Erzsébetváros Kft. az általa végzett munkákra jótállást vállal az alábbiak szerint:

**9.1**. kertészeti munkák tekintetében: 12 hónap

**9.2.** szakipari munkák tekintetében: 12 hónap

**9.3.** növényekre vonatkozó eredési garancia: 90%

1. **Biztosítás**

**10.1.** Az Erzsébetváros Kft. kötelezi magát, hogy a szerződés időtartama alatt 20.000.000.-Ft/év limithatárú, és 10.000.000.-Ft/káresemény, érvényes (szolgáltatási, szolgáltatói) felelősségbiztosítással rendelkezik, amelyet kötvénnyel köteles igazolni az Önkormányzat felé.

**10.2.** Az Erzsébetváros Kft. köteles tevékenységével összefüggésben általános felelősségbiztosítást kötni, amely az Önkormányzatot minden – harmadik személynek okozott személyi, dologi, vagyoni – kárral szemben biztosítja. Az Erzsébetváros Kft. tevékenységével összefüggésben a hibás teljesítés miatt bekövetkezett károkért az Erzsébetváros Kft. felel.

**10.3.** Az Erzsébetváros Kft. köteles a felelősségbiztosítás érvényességét a jogviszony időtartama alatt folyamatosan fenntartani és az Önkormányzat felszólítására a biztosítási kötvényét bemutatni.

1. **Egyéb rendelkezések**

**11.1.** Az Erzsébetváros Kft. köteles munkanaplót folyamatosan vezetni az elvégzett munkákról, azt az Önkormányzat számára kérése esetén megküldeni. Az Önkormányzat a munkanaplóban rögzített munkavégzéssel kapcsolatos észrevételeit, utasításait, valamint az Erzsébetváros Kft. teljesítésével kapcsolatos kifogásait és felszólítását, valamint a kifogásban közölt hiba elhárítására tűzött határidőt az Erzsébetváros Kft. felé írásban köteles megküldeni.

**11.2.** A zöldterület-fenntartási munkák teljesítése során az Erzsébetváros Kft. az Önkormányzat kijelölt képviselője útján tett írásbeli utasítása szerint köteles eljárni. Az Önkormányzat utasítása azonban nem terjedhet ki a munka megszervezésére, illetőleg nem teheti a teljesítést terhesebbé. Az írásbeli kommunikáció, utasítások, felszólítások formája elsősorban elektronikus levél, vagy postai küldemény. Ettől eltérő módon, illetve szóban közölt utasítás nem vehető figyelembe.

**11.3.** Az Erzsébetváros Kft. a munkavégzés során köteles az Önkormányzatot minden olyan körülményről haladéktalanul értesíteni, amely a munkavégzés eredményességét, vagy határidőre történő elvégzését veszélyezteti, vagy gátolja. Az értesítés elmulasztásából származó esetleges kárért az Erzsébetváros Kft. felel.

**11.4.** Ha a zöldterület-fenntartási munkák végzése során az Önkormányzat célszerűtlen, vagy szakszerűtlen utasítást ad, erre az Erzsébetváros Kft. köteles őt írásban figyelmeztetni. A figyelmeztetés elmulasztásából eredő kárért az Erzsébetváros Kft. felel.

**11.5.** Az Erzsébetváros Kft. minden hét első munkanapján, rövid úton megküldi az Önkormányzat részére az előző heti munkaterv (hely, idő, munkaművelet megjelölésével) teljesítését, és a következő hét munkatervét. Az esetleges változásokat az Erzsébetváros Kft. és az Önkormányzat rövid úton köteles egyeztetni. Az Önkormányzat – kijelölt képviselője útján – a zöldterület-fenntartási munkák teljesítését folyamatosan ellenőrzi.

**11.6.** A Feleket a szerződés teljesítése érdekében folyamatos együttműködési kötelezettség terheli, amelynek során kölcsönösen tájékoztatják egymást minden olyan körülményről, amely a tevékenység ellátását befolyásolja, vagy akadályozza.

**11.7.** A szerződés kizárólag írásban módosítható. Nem minősül a szerződés módosításának a felek nyilvántartott adataiban, így különösen a székhelyében, képviselőiben, bankszámla számában, adószámában, továbbá jelen szerződésben meghatározott képviselői személyében bekövetkező változás. Az említett változásokról az érintett fél a másik felet – az eset körülményeitől függően – vagy előzetesen írásban 10 napos határidővel vagy a változás bekövetkezését (bejegyzését) követő 8 napon belül köteles értesíteni.

**11.8.** Az Erzsébetváros Kft. a feladatellátás teljesítés során teljesítési segéd, alvállalkozó, szakértő, megbízott igénybevételére jogosult. Az Erzsébetváros Kft az általa a szerződésszerű teljesítés céljából igénybe vett teljesítési segéd, alvállalkozó, szakértő, megbízott tevékenységéért úgy felel, mintha ő maga járt volna el.

**11.9.** Az Erzsébetváros Kft. részéről a szerződésben rögzített feladat-ellátás teljesítéséért a Társaság mindenkori ügyvezetője a felelős.

**11.10.** Az Önkormányzatnak a szerződésben meghatározott feladatok teljesítéséért kijelölt helyszíni felelős képviselője: a Városüzemeltetési Iroda mindenkori környezetvédelmi referense.

**11.11.** A jelen szerződés elválaszthatatlan mellékletét képezi a Műszaki leírás dokumentum, amely magába foglalja az Éves Fenntartási Tervet is. A Műszaki leírás határozatlan időre szól, felülvizsgálatát szükség szerint, illetve minden év november 30. napjáig célszerű elvégezni a zöldfelületek aktuális állapotára tekintettel.

**11.12**. Az Erzsébetváros Kft. az államháztartásról szóló törvény végrehajtásáról szóló 368/2011.(XII.31.) Korm. rendelet 50. § (1a) bekezdésére tekintettel külön okiratban is és jelen szerződés aláírásával is nyilatkozza, hogy a nemzeti vagyonról szóló 2011. évi CXCVI. törvény 3. § (1) bekezdése szerinti átlátható szervezetnek minősül.

A szerződésben nem szabályozott kérdésekben a Polgári Törvénykönyv, valamint a feladatellátás teljesítést szabályozó jogszabályok vonatkozó rendelkezései az irányadóak.

A Felek jelen szerződést annak elolvasása után, mint akaratukkal mindenben megegyezőt írják alá.

Budapest, 2023…….

…….……………..……………….. ………………………………………. **Budapest Főváros VII. kerület Erzsébetváros Fejlesztési és**

**Erzsébetváros Önkormányzata Beruházási Kft.**

Niedermüller Péter polgármester Galambos András György ügyvezető

Megrendelő Vállalkozó

Jogilag ellenőrizte:

…………………………………………….

Tóth László

jegyző

Pénzügyi ellenjegyzés:

……………………………………..

Nemes Erzsébet

Pénzügyi Iroda vezetője