|  |
| --- |
| **Budapest Főváros VII. kerület Erzsébetváros Önkormányzata**  **Dr. Kispál Tibor alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. április 19 - ei

rendes ülésére

**Tárgy:**  Pályázat kiírása a kerületi állami fenntartású iskolák alapítványai részére, az iskolák 2023-2024. tanévben megvalósítandó programjainak támogatása céljából

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A tavalyi évben önkormányzatunk az állami fenntartású kerületi általános- és középiskolák, valamint az alapfokú művészeti intézmény programjainak megvalósítására pályázat keretében nyújtott támogatást, amelyet a 2022-2023. nevelési évben van lehetőségük az intézményeknek felhasználni. Annak érdekében, hogy a gyermekek iskolában töltött napjai továbbra is tartalmasak, élményekkel teli legyen, javaslom a pályázat ismételt kiírását a 2023-2024. tanévre vonatkozóan is, amelyre a 2023. évi költségvetésben is biztosítottunk 15.000.000 Ft keretösszeget.

A Képviselő-testület 15/2020. (IV. 17.) önkormányzati rendeletével (a továbbiakban: Rendelet) megállapította az államháztartáson kívülre nyújtott támogatások rendjének szabályait, amelynek hatálya kiterjed az erzsébetvárosi civil- és egyházi szervezetekre. A Rendelet értelmében a rendelet hatálya alá tartozó szervezetek részére pályázat útján nyújtható támogatás, amely hozzájárul az egyenlő feltételek és az átlátható eljárási folyamatok megteremtéséhez.

A Rendelet 4.§ (3) bekezdése alapján a pályázati felhívás feltételeinek meghatározásáról és a pályázatok elbírálásáról a Művelődési, Kulturális és Szociális Bizottság jogosult dönteni, azonban tekintettel arra, hogy a pályázati felhívás kizárólag alapítványok támogatását célozza, a pályázati feltételek meghatározása és a pályázatok elbírálása a Magyarország helyi önkormányzatairól szóló 2011. évi CLXXXIX. törvény 42. § 4. pontja alapján Képviselő-testület át nem ruházható hatáskörébe tartozik.

*A Rendeletben foglalt feltételek szerint elkészített pályázati felhívás és annak mellékletei a határozati javaslat mellékletét képezik.*

A felhívás értelmében a VII. kerületben székhellyel rendelkező, a Belső-Pesti Tankerületi Központ fenntartásában működő általános iskolák, szakgimnáziumok, gimnáziumok és alapfokú művészeti iskolák alapítványai az alábbi programok megvalósítására nyújthatnak be pályázatot:

1. tanéven belüli, és a tanulmányok elmélyítéséhez kapcsolódó tanulmányi kirándulások, üzemlátogatások, iskolai programok, versenyek, előadások megszervezése,
2. tanéven belüli, gyermekek számára szervezett kirándulások, erdei iskola megszervezése,
3. pedagógusok egyéni vagy csoportos szupervíziójának támogatása.

A felhívás értelmében támogatás a 2023-2024. tanévben, azaz 2023. szeptember 1. – 2024. június 15. között használható fel, az adható támogatás felső határa 4.000.000 Ft.

Kérem a tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2023. (IV. 19.) határozata iskolai programok támogatásra kiírt pályázati felhívásról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a Belső-Pesti Tankerületi Központ fenntartásában működő, Budapest Főváros VII. kerületében székhellyel rendelkező általános iskolák, szakgimnáziumok, gimnáziumok és alapfokú művészeti iskolák programjainak támogatása céljából pályázati felhívást tesz közzé a határozat 1. melléklete szerinti tartalommal.
2. a határozat 1. mellékletét képező pályázati felhívás mellékleteit a határozat 2-6. melléklete szerinti tartalommal elfogadja.
3. a pályázati felhívások helyben szokásos módon történő közzétételéről a Humánszolgáltató Iroda gondoskodik.

**Felelős:** Niedermüller Péter polgármester

**Határidő**: 2023. április 21.

Budapest, 2023. március 27.

**dr. Kispál Tibor**

alpolgármester

**Mellékletek:**

Határozati javaslat mellékletei:

1. melléklet: Pályázati felhívás

2. melléklet: Költségterv

3. melléklet: Összeférhetetlenségi nyilatkozat

4. melléklet: Közzétételi kérelem

5. melléklet: Támogatási kérelem adattartalma

6. melléklet: Elszámolható költségek