**Budapest Főváros VII. kerület Erzsébetváros Önkormányzat Képviselő-testületének**

**......../2023. (IV. ........) számú rendelete**

**a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott jogalkotói hatáskörében, a Magyarország helyi önkormányzatairól szóló 2011. évi CLXXXIX törvény 23. § (5) bekezdés 2. pontjában meghatározott feladatkörében eljárva a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról a következőket rendeli el.

**1. §**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet (a továbbiakban: Rendelet) 2.§-a következő 17. ponttal egészül ki:

(E rendelet alkalmazásában:)

„17. növénysziget: a közút és a járdaszakasz között párhuzamosan húzódó zöldfelület”.

**2.§**

1. A Rendelet 17/A.§ (1) bekezdése helyébe a következő rendelkezés lép:

„(1) Erre vonatkozó külön megállapodás vagy tulajdonosi hozzájárulás birtokában a 23. § (4) bekezdésében meghatározottakon felül a vendéglátó üzlet vagy egyéb üzlet portálja előtt planténer, növényültető edény, hulladékgyűjtő, szemetes-edény, csikkgyűjtő-edény saját költségen, közterület-használati engedély, illetve közterület használat díj megfizetése nélkül kihelyezhető. A planténerbe vagy növényültető edénybe telepítendő növényzet csak Budapest Főváros VII. Kerület Erzsébetváros Önkormányzatának főtájépítésze által meghatározott kereteken belül engedélyezhető.”

1. A Rendelet 17/A.§-a a következő (4) bekezdéssel egészül ki:

„(4) A társasház, vendéglátó üzlet vagy egyéb üzlet portálja előtti növényszigetbe kihelyezett növény és virágágyás szegély csak Budapest Főváros VII. Kerület Erzsébetváros Önkormányzatának főtájépítésze által meghatározott kereteken belül engedélyezhető.”

**3. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**4. §**

E rendelet szabályait a folyamatban lévő ügyekre is alkalmazni kell.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2023. ….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

**jegyző**

**Általános indokolás**

A társasházak és az üzlethelyiségek több esetben engedély nélkül gondozzák a maguk előtt lévő növényszigeteket. Az egységes utcakép érdekében indokolt a kerületi főtájépítész által jóváhagyott kereteken belül szabályozni ezt a folyamatot.

**Részletes indokolás**

**1.-2. §**

A társasházak és az üzlethelyiségek általi növényszigetek beültethetőségét szabályozza.

**3. §**

Hatályba léptető rendelkezéseket tartalmaz.

**4. §**

A folyamatban lévő ügyekben alkalmazandó szabályokat tartalmazza.