|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. április 19 - ei

rendes ülésére

**Tárgy:**  Véleménynyilvánítás a Molnár Antal Zeneiskola-Alapfokú Művészeti Iskola intézményi átszervezésével kapcsolatban

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A Belső-Pesti Tankerületi Központ (továbbiakban: Tankerületi Központ) 2023. március 13-án érkezett levelében azzal a kéréssel fordult Önkormányzatunkhoz, hogy alakítsa ki véleményét, illetve véleményével támogassa a Molnár Antal Zeneiskola-Alapfokú Művészeti Iskola 1073 Budapest, Erzsébet krt. 32. OM: 039679 (a továbbiakban: Intézmény) szakmai alapdokumentumában történő módosítások végrehajtását.

A Tankerületi Központ kérelme az *előterjesztés 1. számú mellékletében* olvasható.

Az Intézmény szakmai alapdokumentumában történő módosítások a következők:

1. a Wesselényi utcai telephely (1077 Budapest, Wesselényi u. 17. FEH: 011) jogutóddal való megszüntetése, mert a telephelyen megszűnt az oktatás;
2. a Székhelyintézmény (1073 Budapest, Erzsébet krt. 32. FEH: 001) telephellyé válása, mert a kis méretű feladatellátási hely nem tudja ellátni a székhely feladatait, a feladatellátási hely új neve Erzsébet körúti telephelyre változik;
3. a Damjanich utcai telephely (1071 Budapest, Damjanich u. 4. FEH: 014) székhelyintézménnyé válása, mert a nagy méretű feladatellátási hely látja el a székhely feladatait.

A nemzeti köznevelésről szóló 2011. évi CXC. törvény (továbbiakban: Nkt.) 4. § 11. pontja értelmében intézményátszervezés minden olyan fenntartói döntés, amely az alapító okirat, szakmai alapdokumentum 21. § (3) bekezdés c)–j) pontjában felsoroltak bármelyikének módosulásával jár, kivéve a jogszabályváltozásból eredő módosítást és az olyan vagyont érintő döntést, amely vagyon a feladatellátáshoz a továbbiakban nem szükséges.

Az Nkt. 21. § (3) bekezdés c)-j) pontjai a következők:

„A köznevelési intézmény alapító okirata, szakmai alapdokumentuma tartalmazza

....

c) az intézmény típusát,

d) az intézmény

da) feladatellátási helyét,

db) székhelyét,

dc) tagintézményét,

dd) telephelyét,

e) feladatellátási helyenként az alapfeladatának jogszabály szerinti megnevezését,

f) nevelési, oktatási feladatot ellátó feladatellátási helyenként felvehető maximális gyermek- vagy tanulólétszámot alapfeladatonkénti és munkarendenkénti bontásban,

g) iskolatípusonként az évfolyamok számát,

h) alapfokú művészetoktatás esetén a művészeti ágak, azon belül a tanszakok megnevezését,

i) szakgimnázium esetén a szakképesítés megnevezését, azonosító számát, szintjét, szakiskola esetén a szakképesítés, szakma, részszakma megnevezését, azonosító számát, szintjét,

j) a feladatellátást szolgáló vagyont, továbbá a vagyon feletti rendelkezés vagy a vagyon használati jogát,”

A fentiek értelmében a köznevelési intézmény székhelyének, telephelyének módosulása átszervezésnek minősül.

Az Nkt. 83. § (3) bekezdése alapján

„A fenntartó

a) a köznevelési intézmény megszüntetésével,

b) átszervezésével,

.....

összefüggő döntése vagy véleményének kialakítása előtt beszerzi a (4) bekezdésben foglaltak véleményét.

(4) A fenntartó (3) bekezdésben foglalt döntése előtt ki kell kérni:

….

h) *a* vagyonkezelésében levő ingatlan tulajdonos önkormányzatának véleményét.”

Ugyanezen paragrafus (5) bekezdése értelmében a (3)-(4) bekezdésben meghatározott vélemény kialakításához minden olyan információt hozzáférhetővé kell tenni a véleményezési joggal rendelkezők részére, amely a fenntartói döntés meghozatalához rendelkezésére áll. A vélemény kialakításához - az információk hozzáférhetővé tételének napjától számítva - legalább tizenöt napot kell biztosítani az érdekeltek részére.”

A Képviselő-testület döntési hatáskörét a Magyarország helyi önkormányzatairól szóló 2011. évi CLXXXIX. törvény 42.§ 11. pontja alapozza meg, mely szerint a képviselő-testület hatásköréből nem ruházható át az *„állásfoglalás intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti”.*

Fentiek alapján javaslom a Molnár Antal Zeneiskola-Alapfokú Művészeti Iskola szakmai alapdokumentumában történő módosítások végrehajtásának támogatását.

Kérem Tisztelt Képviselő-testületet az előterjesztés megtárgyalására és a határozati javaslat elfogadására.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …./2023. (IV.19.) határozata a Molnár Antal Zeneiskola-Alapfokú Művészeti Iskola intézményi átszervezésével kapcsolatos vélemény kialakításáról**

Budapest Főváros VII. Kerület Erzsébetváros Önkormányzatának Képviselő-testülete - mint a Molnár Antal Zeneiskola-Alapfokú Művészeti Iskola(1073 Budapest, Erzsébet krt. 32. OM: 039679)tekintetében aBelső-Pesti Tankerületi Központvagyonkezelésében levő ingatlan tulajdonosa – úgy dönt, hogy

1. a Molnár Antal Zeneiskola-Alapfokú Művészeti Iskola szakmai alapdokumentumában történő módosítás végrehajtása során támogatja
   1. a Wesselényi utcai telephely (1077 Budapest, Wesselényi u. 17. FEH: 011) jogutóddal való megszüntetését;
   2. a Székhelyintézmény (1073 Budapest, Erzsébet krt. 32. FEH: 001) telephellyé válását, a feladatellátási hely nevének Erzsébet körúti telephelyre történő módosulását;
   3. a Damjanich utcai telephely (1071 Budapest, Damjanich u. 4. FEH: 014) székhelyintézménnyé válását.
2. felkéri a polgármestert, hogy az 1. pontban kialakított véleményről tájékoztassa a Belső-Pesti Tankerületi Központot.

**Felelős:** Niedermüller Péter polgármester

**Határidő:** 2023. április 30.

Budapest, 2023. március 23.

Niedermüller Péter

polgármester

**Melléklet:**

1. számú melléklet: Belső-Pesti Tankerületi Központ kérelme