|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

A Képviselő-testület 2023. április 19 - ei

rendes ülésére

**Tárgy:**  Döntés a kulturális ágazatban közfeladatot ellátók béremelése céljából nyújtott támogatás átadására az ERöMŰVHÁZ Nonprofit Kft. részére

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

A kulturális ágazatot érintő bérfejlesztésről szóló 682/2021. (XII. 6.) Korm. rendelet értelmében a kulturális közfeladatot ellátó intézményekben, szervezetekben foglalkoztatottak 2022. január 1-jétől, beépülő jelleggel 20%-os béremelésben részesülhettek, az erre vonatkozó igénybejelentés alapján.

Az ERöMŰVHÁZ Nonprofit Kft., mint a település önkormányzatok számára kötelező feladatként előírt közművelődési alapszolgáltatások biztosítását végző, az Önkormányzat 100 %-os tulajdonában álló gazdasági társaság jogosult volt a bérkiegészítés benyújtására, amely alapján az Emberi Erőforrások Minisztériuma a 2022. évben 27.960.720 Ft összegű vissza nem térítendő támogatásban részesítette, amelyet kizárólag a munkavállalók bérének kiegészítésére volt jogosult fordítani, egységesen 20% mértékben, differenciálás nélkül (1. számú melléklet).

A kormányzat döntése alapján a Korm. rendelet által biztosított bérkiegészítés a 2023. évtől beépülő bérfejlesztéssé vált és állandósult a közfeladatot ellátó kulturális dolgozók számára, az évenkénti igénybejelentési kötelezettség megszüntetésével. A Magyarország 2023. évi központi költségvetéséről szóló 2022. évi XXV. törvény a „Települési önkormányzatok kulturális feladatainak bérjellegű támogatása” jogcímen biztosította az idei évtől ezt az összeget, amelyet nettó finanszírozás keretében az Önkormányzat – mint a közfeladat ellátásáért felelős szerv – részére folyósít. A 2023. évre megállapított támogatás összege megegyezik a tavalyi évben biztosított támogatás összegével.

A törvény 3. mellékletének 19. pontja az alábbiak szerint rendelkezik:

*„19. 2.3.3. Települési önkormányzatok kulturális feladatainak bérjellegű támogatása jogcím*

*19.1. A jogcím a kulturális feladatokat ellátó intézményekben foglalkoztatottak bérjellegű kiadásainak támogatását szolgálja.*

*19.2. Az önkormányzatokat megillető, szervezetenként megállapított támogatás éves összegét a kultúráért felelős miniszter 2022. december 20-áig állapítja meg.*

*19.3. A támogatás 12%-ának folyósítása január hónap utolsó munkanapját megelőző második munkanapon, majd ezt követően az Ávr.-ben meghatározottak szerint történik.*

*19.4. A támogatás szempontjából kizárólag a „Kulturális szolgáltatások” csoportba tartozó kormányzati funkciókon elszámolt kiadások vehetők figyelembe. A támogatás felhasználási határideje tárgyév december 31-e.”*

A költségvetési törvény fenti rendelkezése alapján valószínűsíthető, hogy a tárgyévre vonatkozó bértámogatás összegéről a kultúráért felelős miniszter a későbbiekben is a tárgyévet megelőző év decemberében fog döntést hozni, ezért javaslom, hogy a támogatás ERöMŰVHÁZ Nonprofit Kft. részére történő átadásáról a Kft. részére biztosított éves keretösszegről rendelkező Kiegészítő megállapodásban rendelkezzen a Képviselő-testület.

Az idei évi támogatás átadása a 2022. december 20-án megkötött 2023/1. számú kiegészítő szerződés (2. számú melléklet) hatályon kívül helyezésével és új kiegészítő szerződés megkötésével valósulhat meg. Az erre vonatkozó szerződés tervezet az előterjesztés 3. számú mellékletét képezi, amely a határozati javaslat melléklete is egyben.

A döntés meghozatalára a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76. § (1) bekezdése, 78/I. (1a) bekezdése és 77. § (4) bekezdése, valamint Magyarország 2023. évi központi költségvetéséről szóló 2022. évi XXV. törvény alapján jogosult a Képviselő-testület.

Kérem a tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …./2023. (IV.19.) határozata az ERöMŰVHÁZ Nonprofit Kft. Közszolgáltatási Keretszerződésének kiegészítéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. az ERöMŰVHÁZ Nonprofit Kft-vel a Közszolgáltatási Keretszerződés 2023/2. számú kiegészítését a határozat melléklete szerint elfogadja.
2. felhatalmazza a polgármestert a Közszolgáltatási Keretszerződés 2023/2. számú kiegészítésének aláírására.

**Felelős**: Niedermüller Péter polgármester

**Határidő**: 1. pont tekintetében azonnal

2. pont tekintetében 2023. május 15.

Budapest, 2023. március 29.

Niedermüller Péter

polgármester

Mellékletek:

Előterjesztés melléklet:

1. számú melléklet: Támogatói okirat
2. számú melléklet: 2023/1. számú kiegészítő szerződés

Határozati javaslat melléklet:

1. számú melléklet: 2023/2. számú kiegészítő szerződés