|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2023. április 19-i rendes ülésére**

|  |  |
| --- | --- |
| **Tárgy:** | Erzsébetvárosi Civil Koncepció II – Javaslat a lakosság és a civil szervezetek bevonására az önkormányzati döntéshozatalba |

**Készítette:**

Kohári Edit

civil referens

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Erzsébetváros Képviselő-testülete 2020-ban fogadta el az **„Erzsébetvárosi Civil Koncepció 2020-2024”** című dokumentumot. A határozat szerint Erzsébetváros Önkormányzata deklarálja, hogy a civil szervezetek meghatározó szerepet játszanak a modern demokrácia kialakításában, ezért alapvető feladataként határozza meg a civil társadalom erősítését és saját eszközrendszerén belül történő támogatását.

A civil szervezetekkel történő együttműködés ugyanakkor nem merül ki azok pénzbeli támogatásában.

A városvezetés fontos feladata, hogy olyan konszenzusos jövőképet mutasson fel, majd hajtson végre, amely a legszélesebb kör számára elfogadható – ennek eszköze a ***civil társadalommal való együttműködés intézményesített formája***, amely megteremti a döntés-előkészítésben történő részvétel valós lehetőségét.

A közvetlen demokrácia gyakorlására számtalan alternatív nemzetközi példa létezik, amelyek jelentős része már Magyarországon is megjelent, egy-egy minta projekt formájában.

Elmondható, hogy a **civil társadalom döntő többsége támogatja** a kezdeményezéseket még akkor is, ha Magyarországon a közéletben való részvétel és felelősségvállalás egyelőre gyerekcipőben jár.

2020. évben, a Civil Koncepció 2020-2024. folytatása nem tudott elkészülni, tekintettel arra, hogy 2020. tavaszától a berobbanó COVID-járvány minden addigi tervet felülírt és a fókuszpontokat jelentős mértékben befolyásolta.

A civilek bevonására vonatkozó Koncepció bár nem készült el, az önkormányzat számos innovatív társadalmi párbeszédet elindított és végigvitt.

A mellékletben lévő tanulmány a tapasztalatok levonását is tartalmazza már és az eddiginél is szélesebb körű társadalmi párbeszéd megvalósítása felé mutat.

A széles körű társadalmi párbeszéd megvalósítását számtalan eredmény támasztja alá. A tapasztalatok alapján nyilvánvaló, hogy erősíti az **állampolgárokat készségeik** és a felelősségvállalás fejlesztésében, nagymértékben járul hozzá a **tudástranszfer** megvalósulásához. Segítheti a civil társadalmon belüli **hálózatok kialakulását**, hozzájárul a helyi identitás fejlesztéséhez, erősíti a **lokálpatriotizmust**.

A civil társadalommal történő együttműködés jelentősen erősítheti a helyi társadalom kohézióját, a döntéshozókba vetett bizalmat és demokratikus legitimációt. Ezzel végső soron nagy mértékben járul hozzá a választópolgárok elégedettségéhez és jólétéhez.

Fontos kiemelni, hogy minden, a tanulmányban szereplő módszert nem lehet egyszerre megvalósítani. A társadalmi párbeszéd különböző társadalmi csoportokat és különböző témákat érint, amelyek módszerükben is eltérnek egymástól. Az egymástól eltérő programokat lépésről-lépésre lehet megvalósítani és hosszú távú, következetes építkezést és munkát igényel.

Erzsébetváros önkormányzata a már megvalósított társadalmi párbeszéd mellett, a Koncepcióban szereplő módszerek közül elsőként a Civil Tanács felállítását kezdeményezi.

A Civil Kerekasztalok közül 2020-ban a Kulturális és művészeti, valamint a Szociális szolgáltatást nyújtó szervezeteket tömörítő Kerekasztal alakult meg. Ezeken a beszélgetéseken is bebizonyosodott, hogy a szervezetek örömmel veszik a kezdeményezést és készek a párbeszédre.

A pandémia következtében jelentős átrendeződés történt a civil társadalmon belül is. Ez magyarázza, hogy a megalakult Kerekasztalokon belül is átszervezés szükséges, és indokolt azok összehívása, a további három – a Koncepcióban részletezett – Kerekasztal megalakítása mellett.

A Magyarország helyi önkormányzatairól szóló 2011. évi CLXXXIX. törvény alapvető rendelkezésének 2. § (2) bekezdése kimondja, hogy: *„a helyi önkormányzás a helyi közügyekben demokratikus módon, széles körű nyilvánosságot teremtve kifejezi és megvalósítja a helyi közakaratot”*,valamint a 6.§ (a) pontja rendelkezik arról, hogy *„a helyi önkormányzat feladatai ellátása során támogatja a lakosság önszerveződő közösségeit, együttműködik e közösségekkel, biztosítja a helyi közügyekben való széles körű állampolgári részvételt”.*

**Tekintettel az előterjesztésben leírtakra, valamint a jogszabályi rendelkezésre Erzsébetváros Önkormányzata továbbra is elkötelezett abban, hogy erősítse az inkluzív önkormányzati működést, fejlessze a civil társadalommal való együttműködését és ennek érdekében kész a kezdeményező szerepre.**

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2023. (IV. 19.) határozata az Erzsébetváros Civil Koncepció II elfogadásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. elfogadja a határozat mellékletét képező Erzsébetvárosi Civil Koncepció II című tanulmányt, mint Erzsébetváros „a lakosság és a civil szervezetek bevonására az önkormányzati döntéshozatalba” stratégiáját.
2. felkéri Szücs Balázs kulturális, civil és egyházügyi alpolgármestert, hogy gondoskodjon a Kulturális és művészeti, valamint a Szociális szolgáltatást nyújtó Civil Kerekasztalok összehívásáról, a Szabadidő és sport, a Természetjárás, természetvédelem, fenntartható fejlődés, állatvédelem, érdekképviselet, valamint az Oktatási Kerekasztalok megalakításáról és a Civil Tanács felállításáról.
3. felkéri Szücs Balázs kulturális, civil és egyházügyi alpolgármestert, hogy a civilek részvételiségével kapcsolatos további lépésekre vonatkozóan kezdje meg a szükséges egyeztetéseket és azok eredményéről a Képviselő-testületnek beszámoljon.

**Felelős:** Szücs Balázs alpolgármester

**Határidő:** 1. pont tekintetében: azonnal

2. pont tekintetében: 2023. október

3. pont tekintetében: 2023. decemberi Testületi ülés

Budapest, 2023. március 28.

Szücs Balázs

alpolgármester

Előterjesztés melléklet:

1. számú melléklet: 421/2019. (XII. 18.) határozat
2. számú melléklet: 61/2020. (II.19.) határozat

Határozati javaslat melléklet:

1. számú melléklet: Erzsébetvárosi Civil Koncepció II című tanulmány